**פרק שני: שפע של מינים – עושים סדר**

**מחלקת היונקים**

**⏴ במבט חדש לכיתה ד**

**היקף יחידת הלימוד:** 2 – 3 שיעורים

**עמודים:** 63 - 67

# מטרות

* לתאר את המאפיינים של בעלי החיים ששייכים למחלקת היונקים.
* לערוך תצפית ולאסוף נתונים.
* לארגן מידע בטבלת השוואה, להשוות ולהסיק מסקנות.
* לתאר לאֵילוּ צרכים האדם מגדל יונקים.
* לתאר גורמים להכחדת יונקים ודרכים להגנה מפני הַכְחָדָה.

# מהלך השיעור:

## פתיחה

מטרת יחידת לימוד זו היא להכיר את המאפיינים של בעלי החיים ששייכים למחלקת היונקים

פותחים בחידה, עמוד 63:

* אילו בעלי חיים יכולים להיות בהיריון, ממליטים גורים שיונקים חלב, בעלי שיער, אפרכסות אוזניים שלעִתים הן גדולות מאוד?
* לאיזו מחלקה שייכים הדולפין הפיל העכבר העטלף, הכלב, ההיפופוטם וגם בני האדם?

תשובה: אלה הם היונקים.

מקיימים דיון: מה המשותף לכל בעלי החיים ממחלקת היונקים?

הדיון נועד לברור ידע מוקדם ותפיסות בנושא.

בעקבות הדיון קצר התלמידים מתעדים את תשובות התלמידים**.** חוזרים לתשובות בסיום היחידה לבדיקת השינוי בתפיסות.

## התנסות

עונים על הפעילות **מה מאפיין את מחלקת היונקים?**, עמודים 63 - 64. בפעילות זו עורכים תצפית על יונקים, נעזרים בקטעי מידע ומארגנים את המידע בטבלת השוואה במטרה להסיק מסקנות על העיקרון של מאפייני בעלי חיים השייכים למחלקת היונקים.

מיומנות החשיבה המרכזית שמיושמת להכרת מאפייני המחלקה היא הסקת מסקנות בדרך של אינדוקציה (מציאת המשותף לבני המחלקה באמצעות השוואה), ובדרך של דדוקציה (שיוך בעלי חיים למחלקה על פי מאפייני המחלקה). חשוב ביותר להביא את הלומדים למודעות אודות חשיבותם של תהליכי ההשוואה להבניית הכללה אודות המשותף בין בני המחלקה והשימוש בהכללה בשיוכם למחלקות.

להכרת **מגוון המינים במחלקת היונקים**, מומלץ לפנות לדף הפתיחה [יונקים](http://eureka.org.il/search/?q=%D7%99%D7%95%D7%A0%D7%A7%D7%99%D7%9D) שבאתר **אאוריקה** ולבחור פעילויות ומקורות מידע מתאימים.

## המשגה

קוראים את המידעון: **מחלקת היונקים** (עמוד 65) ומסכמים מהם מאפייני היונקים וכיצד הם מותאמים לסביבת החיים שלהם (היבט מדעי).

* מומלץ להיכנס לאתר [במבט מקוון](https://mabatmekuvan.ramot.org/ramot-heb) (מנויים), לספר הדיגיטלי, עמוד 65 לפעילות **מחלקת היונקים**. בפעילות זו התלמידים מזהים את תמונות היונקים מבין תמונות בעלי החיים הנוספים.

קוראים את קטע המידע **היונקים והאדם** (עמוד 66) ועונים על שאלות 1 - 3 (היבט טכנולוגי).

מתארים לאֵילוּ צרכים (**מזון, נוי והנאה, לביצוע עבודות (שמירה, ציד, נשיאת מסעות)** האדם מגדל יונקים.

קוראים את קטע המידע בתבנית **שומרים על כדור הארץ - פיתוח בר-קיימא, יונקים הולכים ונעלמים (**עמוד 67) ועונים על השאלות (היבט סביבתי).

מציינים את הגורמים להכחדת יונקים ודרכים להגנה מפני הכחדה. **הגנה על בתי הגידול, מניעת פגיעה בסביבה, איסור על ציד וחקיקת חוקים לשמירה על בעלי החיים, הכרזה על סביבות טבעיות כאזורים מוגנים, יצירת מעברי בעלי חיים בכבישים מהירים.**

* למידע נוסף בנושא **הכחדת מינים** מומלץ לפנות למקור המידע [מינים בסכנת הכחדה בישראל](http://kids.gov.il/sababa/sababa_pool/pages/4193), אתר סבבה, המשרד להגנת הסביבה.

## יישום

* מומלץ להכין [מצגת שיתופית](https://www.matar.tau.ac.il/?page_id=12775) להכרת היונקים בישראל. כל שקופית תציג תמונה של יונק ומידע על המאפיינים שלו.
* מומלץ להיכנס לאתר [במבט מקוון](https://mabatmekuvan.ramot.org/ramot-heb) (מנויים) למשימות:
**דב הקוטב - סיפור שחייבים לספר**. המשימה עוסקת בגורמים שעלולים להביא להכחדתו של דוב הקוטב ובדרכים להצלת דוב הקוטב מפני הכחדה.
**דרך הבול - צבי השיטים.** המשימה עוסקת בגורמים המאיימים על צבי השיטים ובהצעות להגנה על הדג מפני הכחדה.

## סיכום ורפלקציה

* השיבו על השאלות שהוצגו לכם בתחילת השיעור.
* השוו את תשובותיכם לשאלות בתחילת השיעור ובדקו: האם חל שינוי בתשובות בעקבות הלמידה?
* מדוע נקראים בעלי חיים השייכים למחלקה זו בשם יונקים?
* אילו יונקים נמצאים בסכנת הכחדה? אילו פעולות נעשות לצמצום הבעיה?
* אילו דרכי למידה הפעלת בשיעור? אילו מהן אהבת ביותר? נמק/י.